Калі жыхары вёскі выйшлі на дарогу, карціна атрымалася такой, як у сорак першым. У бабкі Мар’і аж забалела сэрца. Успомнілася ўсё, як было ў вайну. А ў гэты час артысты, апранутыя ў нямецкую форму, схапілі яе ўнука і пацягнулі з дарогі ў лес. І бабка Мар’я загаласіла, падалася ўслед за ўнукам. З вачэй паліліся непадробныя слёзы. Яна не бачыла апарата, які здымаў яе буйным планам. Пасля спецыялісты, якія глядзелі фільм, казалі, што артыстка вельмі добра, праўдзіва сыграла эпізод.